BSF के जवानों ने फायरिंग कर खदेड़ा; 21 करोड़ की हेरोइन जब्त
India Pakistan Border Smuggling; Heroin Consignment Seize | BSF Punjab Amritsar Border पंजाब में अमृतसर की सरहद पर बॉर्डर सिक्योरिटी फोर्स (BSF) के जवानों ने ड्रोन को वापस खदेड़ने में सफलता हासिल की।
पाकिस्तान में बैठे तस्करों ने एक बार फिर भारतीय सरहद में ड्रोन को भेजा। पंजाब में अमृतसर की सरहद पर बॉर्डर सिक्योरिटी फोर्स (BSF) के जवानों ने ड्रोन को वापस खदेड़ने में सफलता हासिल की। सतर्कता के लिए सरहद पर सर्च अभियान चलाया गया, जिसमें तकरीबन 21 करोड़ रुपए की हेरोइन को जब्त किया गया है।
BSF की तरफ से साझा की गई जानकारी के अनुसार पाकिस्तानी तस्करों ने यह ड्रोन अमृतसर के गांव बच्चीविंड की तरफ भेजा था। ड्रोन पर ब्लिंकर लगे हुए थे, ताकि तस्कर उसे पहचान सकें और उठा सकें। लेकिन तस्करों से पहले ड्रोन पर BSF के जवानों की नजर पड़ गई। जवानों ने कई राउंड फायर किए। कुछ मिनटों के बाद ड्रोन पाकिस्तानी सरहद में वापस लौट गया।
सर्च के दौरान मिली खेप
BSF के जवानों ने उसी समय इलाके को घेर लिया और सर्च शुरू कर दी गई। गांव बच्चीविंड के खेतों में खेप गिरी मिली। इसे काले रंग के डीजल ब्रैंड के बैग में डाल कर फेंका गया था। उसे खोला गया तो उसमें तीन पैकेट थे। जिनमें 3.2 किलोग्राम हेरोइन थी। जिसकी इंटरनेशनल वैल्यू तकरीबन 21 करोड़ रुपए आकी जा रही है।
ब्लिंकर लगाए, ताकि तस्कर को आसानी हो
BSF के तरफ से जो खेप बरामद की गई, उस पर ब्लिंकर लगे हुए थे। यह ब्लिंकर हवा में ड्रोन के साथ बंधते हुए नहीं जगते, लेकिन जैसे ही जमीन पर गिरते हैं तो ब्लिंक करने लगते हैं। पाक तस्करों ने इस तकनीक को भारतीय तस्करों के लिए अपनाया है, ताकि आसानी से गिरी खेप को तस्कर ढूंढ सकें।
जम्मू-कश्मीर में गिराया ड्रोन
बीते दिनों ही जम्मू-कश्मीर में हथियार लेकर आए ड्रोन को गिराने में स्थानीय पुलिस ने सफलता हासिल की थी। यह ड्रोन राजोरी सेक्टर में गिराया गया। जिसके साथ एक लकड़ी का बक्सा बंधा हुआ था। जिसमें हथियार और कैश रखा था। यह उसी तरह का बक्सा व तरीका था, जैसा पाक तस्कर पंजाब बॉर्डर पर हथियार व हेरोइन की खेप भेजने में करते हैं।